钦定古今图书集成/明伦汇编/氏族典/第102卷 > 《凌迪知万姓统谱》 > 黎景熙
## 钦定古今图书集成/明伦汇编/氏族典/第102卷 > 《凌迪知万姓统谱》 > 黎景熙

按《周书黎景熙传》：“景熙，字季明，河间郑人也。少以字
行，好读书，强记默识。其从祖广，太武时为尚书郎，善
古学。尝从吏部尚书清河崔元伯受字义，又从司徒
崔浩学楷篆。自是家传其法，颇与许氏有异。永安中
入仕，始为威烈将军。魏孝武初，迁镇远将军，寻除步
兵校尉。及孝武西迁，季明寓居伊洛。侯景徇地河外”，
召季明从军，寻授银青光禄大夫、黎阳郡守。季明察
景不足恃，遂去之，客于颍川。太祖征之入关，乃令正
定古今文字于东阁。大统末，除安西将军，寻拜著作
佐郎。性专固，不合于时，一为史官，十年不调。魏恭帝
元年，进号平南将军、右银青光录大夫。六官建，为外
史上士。孝闵帝践祚，加征南将军、右“金紫光禄大夫。”
时大司马贺兰祥讨吐谷浑，诏季明从军。还除骠骑
将军、右光禄大夫。武成末，迁外史下大夫。天和三年，
进车骑大将军、仪同三司。后以疾卒。